  ИА «Удмуртия» Глазов ёросын гурт улонэз умоятонлы сӥзем ӵектосъёсты улонэ пыӵатонлы кутскон сётӥзы. Тодмо ини: инициативной бюджетированиея элькун конкурс пыр Глазов ёросын 11 ӵектосъёс потӥзы. Ӟеч ивор тодмо луиз гинэ, пумен калык уж борды басьтӥськиз ни. Кылем арня шорын Качкашурысь кичӧлтӥсь группа люкаськылӥз – со ог кызё мурт. Калык пуктэмъя, та гуртын урамъёсты югдытонъя проект улонэ пыӵалоз. Нырысь вамышен луоз уксё люкан, уго конкурслэн одӥгез куронэз – улӥсьёслэн пыриськемзы. Озьы, качкашуръёс огъя уже 148 сюрс манет поныны кулэ, сомында ик «Пригородный» эштос но ёрос администрация сётыны дась. Ваньмыз кулэезъя радъяськиз ке, уксё элькун ласянь висъяськоз на. Ӵектослэн быдэс дуныз - 1 миллион 440 сюрс манет котыр. Оскон вань, кутскем уж одно ик пӧрмоз шуыса. «Мыным со ӧвӧл кулэ» шуисьёс, валамон ини, шедёзы, но ӟеч ужлы дурбасьтӥсьёс тросгес. Кемалась тодмо: котькудӥзлэсь – пичиен, нош бадӟым уж быдэсме. Кичӧлтӥсь группа туж пыр-поч ужаз, вань юанъёс сэрттэмын-пертчемын, пуктэм ужпум валамон. Интыысь администраци тодматӥз схемаосын, кудъёсыз возьмато, кытчы но кӧня светильникъёс инъямын луозы сояз яке мукетаз ураме. Проектлы луыса али ужасьёсыз борды эшшо 70 светильникъёс пуктозы. Ӝытъёсы карын кадь югыт луоз ни, лэся, Качкашурын но. Котькудӥзлэсь быдэ вуэм муртлэсь 200 манет октыны пуктэмын. Шутэтскон нуналъёсы кичӧлтӥсь группа ужзэ мытӥз ини, мон но коркась корка ортчи. Мар со возьматӥз? Милям урамын егит семьяос уло: кин выль корказ пыремын ни, кин пуктӥське на. Уксё ваньзы кадь сётӥзы. Зэмзэ вераса, та уж сокем ик сюлэмыя ӧвӧл: та семьяослы, огшоры адямиослы, корка пуктонзы но капчиен уг сётӥськы, эшшо соослэсь кысконо луэ на. Нош макем потэ, ӟеч сюреслы, чагыр эстӥськонлы, югыт урамъёслы мед шумпотозы вал шуыса Ас ӵектосъёссы бордын ужаны кутскизы ни мукет гуртъёсын но. Пониноослэн чо югдытонэн герӟаськемын, пусошуръёслэн - сюрес лэсьтонэн.. Тужгес но дуноесь ӵектоссы Штанигуртын, Кожильын, Адамын – Качкашурын мындагес ик. Ваньзэсты али сюлмаськытэ одӥгез: тырмыт люкаськоз-а улӥсьёслэсь октэм уксё. Соку гинэ уго ӵектосэз улонэ пыӵатон азьланьтӥськоз. Нош вуоноез вамышен луоз торгъёсты ялон, солэн йылпумъянъёсызъя тодомы, кин, кыӵе лэсьтӥськисьёс ужез быдэстозы. Лариса Гурьянова, туспуктэм авторлэн Ивортон Глаз ёросысь «Иднакар» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Мерлык Удмуртия гурт умоятон Глазёрос  